
Forord

Et generasjonsskifte på en gård kan oppleves som en komplisert prosess. Det er stor forskjell på kompleksiteten avhengig av blant annet eiendommens beskaffenhet og familiens sammensetning, men spørsmålene partene må ta stilling til spenner over et vidt spekter. Utfordringene er av både juridisk, økonomisk og mellommenneskelig karakter.

Forfatterne av denne boken har i mer enn 20 år holdt kurs sammen om eierskifte i landbruket, og har arbeidet som rådgivere innen dette fagfeltet i enda flere år. I tillegg har begge vært gjennom eierskifter på egne gårdsbruk. Nå håper vi at leserne kan ha glede av at vi deler erfaring og kunnskap om dette spennende temaet.

Målet med boken er å gi en samlet fremstilling av eierskifteprosessen og svar på de fleste spørsmålene som dukker opp. Vi håper at den kan tjene som lærebok for noen og et oppslagsverk for andre.

Vi ønsker å takke alle som på ulike måter har støttet oss og bidratt under arbeidet med boken.

Tønsberg/Oslo, september 2022.

